डीएसपी सिटी मनविंदर सिंह और एसएचओ सिटी शमिंदरजीत सिंह ने मंगलवार को पत्रकारों को बताया कि पुलिस ने संदेह के आधार पर शिवकुमार के पड़ोसी ज्वेलरी की दुकान करने वाले कवंलजीत हांडा उर्फ सोनू निवासी धोबियां गली कादी हट्टी को हिरासत में लेकर पूछताछ की तो मामले का खुलासा हो गया। दरअसल जब शिवकुमार दुकान से चलने लगा था तो पास ही खड़े सोनू ने ही मोबाइल से बदमाशों को इसकी सूचना दी थी। इस गिरोह का सरगना शमशेर सिंह उर्फ शेरा वासी जैतो सरजा बताया गया है और उसी ने शिवकुमार पर गोली चलाई थी। इसके अलावा गिरोह में सोनू उर्फ परौंठा वासी कच्चाकोट तेलियां वाला, राजकुमार उर्फ राजू धोबी वासी डेरा रोड महावीर नगर, जिप्सी और सन्नी के अलावा दो अज्ञात युवक शामिल हैं। पुलिस ने कवंलजीत हांडा और राजू धोबी को डेरा रोड रेलवे फाटक से गिरफ्तार कर लिया है। लूट की योजना लुटेरों ने राजू धोबी के घर में बैठ कर बनाई थी।